Vincent Kompany

Vincent Jean Mpoy Kompany (* 10. apríl 1986 Uccle, Belgicko) je belgický profesionálny futbalový tréner, ktorý trénuje nemecký klub Bayern Mníchov, a bývalý profesionálny futbalista, ktorý hrával na pozícii stredného obrancu.
Od roku 2008 do roku 2019 hral za anglický klub Manchester City, s ktorým sa stal v štyroch prípadoch víťazom ligy a pridal tiež triumf v domácom pohári (FA Cup, 2-krát) a v ligovom pohári (EFL Cup, 4-krát) a dve výhry FA Community Shield. Rovnako s tímom dosiahol semifinále Ligy majstrov. Postupom času sa ujal úlohy kapitána, najlepšie roky kariéry ho obmedzovali zranenia a jeho rekonvalescencia si vyžiadala tretinu/štvrtinu času jeho celkového pôsobenia v klube. Od leta 2019 pôsobil v belgickom klube RSC Anderlecht. V lete 2020 v tomto klube ukončil svoju hráčsku kariéru.
Bol taktiež kapitánom belgického národného tímu, s ktorým si zahral na Letných olympijských hrách 2008 v Pekingu (4. miesto). S Belgickom sa zúčastnil Majstrovstiev sveta 2014 v Brazílii a Majstrovstiev sveta 2018 v Rusku.
Klubová kariéra.
Začiatok kariéry.
V profi futbale debutoval v drese Anderlechtu Brusel, kde predtým pôsobil v mládežníckych tímoch. S Anderlechtom vyhral dvakrát ligový titul. V rokoch 20062008 hral za nemecký Hamburger SV, s ktorým vyhral Pohár Intertoto 2007.
Manchester City.
Od roku 2008 hral za anglický Manchester City, kde už získal viac trofejí vrátane ligových titulov zo sezóny 2011/12 a 2013/14. V mužstve sa dostal do pozície kapitána.
V sezóne 2014/15 zasiahol do 33 súťažných zápasov, ale jeho tím aj vplyvom zlej jarnej formy nedosiahol na žiadnu trofej. V apríli si počas derby s Manchestrom United privodil svalové zranenie, ktoré mu znemožnilo dohrať sezónu. Mestský rival navyše "Citizens" porazil 4:2.
Sezóna 2015/2016.
Počas augusta sa trafil do siete WBA a Chelsea pri úvodných dvoch výhrach 3:0 v Premier League. Na jeseň sa opäť zranil, tentoraz sa vyskytol problém s lýtkom. Na ihrisku ho zastúpila nová posila Nicolás Otamendi. Problémy s lýtkom obmedzili jeho hranie na 22 zápasov v sezóne. Februárové finále Ligového pohára proti Liverpoolu však zahrať zvládol, dobre pokryl hviezdy protivníka Firmina a Coutinha a mohol sa so spoluhráčmi radovať z trofeje, potom čo uspeli v penaltovom rozstrele pomerom 3:1. Ligu Manchester City zakončil na štvrtej pozícii a v Lige majstrov dosiahol historické semifinále. Domáce stretnutie proti Realu Madrid odohral Kompany v stopérskej dvojici s Otamendim, avšak gól v ten večer nepadol. V odvete na Santiago Bernabéu sa ale opäť zranil už po deviatich minútach a na jeho miesto dorazil Eliaquim Mangala. Manchester City nakoniec prehralo 0:1.
Sezóna 2016/2017.
V ďalšej sezóne stihol len 15 zápasov, z toho 11 v rámci Premier League. V tejto sezóne už mužstvo netrénoval Manuel Pellegrini, ale Pep Guardiola. Pod jeho vedením ale City v sezóne 2016/17 nezískalo prvenstvo v ligovej tabuľke.
Sezóna 2017/2018.
Do novej sezóny vkročil Kompany v základnej zostave, do zápasu 4. kola s Liverpoolom ale kvôli lýtku nemohol zasiahnuť. Septembrové stretnutie "Citizens" vyhrali nad Liverpoolom 5:0, Kompany sa na trávnik vrátil v novembri. Po niekoľkých zápasoch sa opäť zranil, a to počas zápasu s rivalom United, odohral 45 minút. Tréner Guardiola pripustil, že sa na Kompanyho nemožno vzhľadom na jeho tiahnúce sa zranenie spoľahnúť. City však napriek strate Kompanyho a ďalšieho stopéra Johna Stonesa zostali suverénne a výhrou 2:1 nad United vyhrali 14. zápas Premier League v rade. Následne dva ligové zápasy absentoval ale následne odohral celých 90 minút pri výhre 4:0 nad Bournemouthom. Proti Newcastle 27. decembra sa však zranil po 11 minútach. Na jar sa vrátil k mužstvu a dňa 25. februára 2018 odohral celé finále ligového pohára proti Arsenalu. Po finálovom víťazstve 3:0 bol menovaný mužom zápasu a získal tak trofej Alana Hardakera rovnako ako dva roky predtým. Manchester City nakoniec získal majstrovský titul v lige a navyše pokoril hranicu 100 bodov.
Sezóna 2018/2019.
V augustovom zápase v rámci FA Community Shield dostali od trénera Guardiolu v obrane prednosť Stones a Laporte. Kompany v 80. minúte vystriedal dvojgólového útočníka Sergia Agüera a na konci stretnutia mohol oslavovať ďalšiu trofej, Manchester City totiž porazili Chelsea 2:0. Sezóna 2018/19 sa niesla v duchu tesného súboja o ligový titul s Liverpoolom pod vedením Jürgena Kloppa. Na konci februára 2019 vyhral Komapny ďalší ligový pohár. V predposlednom 37. kole strelil zásadný gól doma proti Leicesteru a sám rozhodol o výhre 1:0, keď v 70. minúte presne vystrelil z miesta pred „vápnom“. Po výhre 4:1 nad Brightonom bol Manchester City v tabuľke o jeden bod pred Liverpoolom. O niekoľko dní neskôr "Citizens" vyhrali FA Cup, keď vo finále porazili Watford 6:0. Pre Kompanyho to bol posledný zápas v drese City.
Návrat do Anderlechtu.
V máji 2019 oznámil svoju dohodu s klubom RSC Anderlecht, kde sa v 33 rokoch ujal úlohy hrajúceho trénera. V sezóne 2019/20 ale Anderlecht zaznamenal najhorší začiatok za 21 rokov (2 body za 4 ligové zápasy), na konci augusta tak Kompany z funkcie trénera odstúpil. Nahradil ho Simon Davies. Ten Kompanyho poveril úlohou kapitána mužstva.
Na konci februára 2020 sa gólovo presadil proti klubu KAS Eupen, Anderlecht zvíťazil 6:1.
Reprezentačná kariéra.
Kompany pôsobil v belgických mládežníckych výberoch do 16 a 17 rokov. Za U16 odohral v roku 2002 tri zápasy a neskóroval. Za U17 v tom istom roku dva zápasy, gól opäť nedocielil.
V belgickej seniorskej reprezentácii debutoval 18. februára 2004 v priateľskom zápase proti Francúzsku (porážka 0:2). Bol platným hráčom v kvalifikácii na MS 2014, v ktorej si Belgicko zabezpečilo postup na Majstrovstvá sveta v Brazílii. Tréner Marc Wilmots ho na vrcholový turnaj v Brazílii samozrejme nominoval. So šampionátom sa Belgicko rozlúčilo štvrťfinálovou porážkou 0:1 nad Argentínou.
Úspechy.
Hráčske.
Anderlecht
Hamburger SV
Manchester City
Belgicko
Individuálne
Trénerske.
Anderlecht
Burnley
Individuálne